2014. gada Noteikumi Nr.

Rīgā (prot. Nr. .§)

**Darbības programmas „Izaugsme un nodarbinātība” 9.1.1.specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” pasākuma “Subsidētās darbavietas nelabvēlīgākā situācijā esošiem bezdarbniekiem” īstenošanas noteikumi**

*Izdoti saskaņā ar Eiropas Savienības struktūrfondu un Kohēzijas fonda 2014.*–*2020. gada plānošanas perioda vadības likuma 20.panta 13.punktu*

1. **Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas „Izaugsme un nodarbinātība” 9.1.1. specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” (turpmāk – atbalsta mērķis) pasākumu “Subsidētās darbavietas nelabvēlīgākā situācijā esošiem bezdarbniekiem” (turpmāk – pasākums);

1.2. pasākuma mērķi;

1.3. pasākumam plānoto finansējumu;

1.4. prasības Eiropas Sociālā fonda (turpmāk – ESF) projekta iesniedzējam;

1.5. atbalstāmo darbību un izmaksu attiecināmības nosacījumus;

1.6. pasākuma īstenošanas nosacījumus, t.sk. vienošanās par projekta īstenošanu vienpusējā uzteikuma nosacījumus;

1.7. ar valsts atbalsta saņemšanu saistītos nosacījumus.

2. Pasākuma mērķis ir palielināt šo noteikumu 3.punktā minēto bezdarbnieku iekļaušanos sabiedrībā un iekārtošanos pastāvīgā darbā.

3. Pasākuma mērķa grupa ir nelabvēlīgākā situācijā esoši bezdarbnieki, tostarp ilgstošie bezdarbnieki (turpmāk – bezdarbnieki), kuri atbilst vismaz vienam no šādiem kritērijiem:

3.1. persona ar invaliditāti;

3.2. persona ir bijusi bez darba vismaz 12 mēnešus;

3.3. persona ir bijusi bez darba vismaz 24 mēnešus;

3.4. persona ir bijusi bez darba vismaz 12 mēnešus un:

3.4.1. ir pieaugušais ar vienu vai vairākiem apgādājamiem vai

3.4.2. atbilst šo noteikumu 3.5.apakšpunktā minētajam kritērijam;

3.5. persona ir vecāka par 55 gadiem.

4. Pasākuma ietvaros līdz 2023.gada 31.decembrim ir sasniedzami šādi uzraudzības rādītāji:

4.1. iznākuma rādītājs – bezdarbnieki, tostarp ilgstošie bezdarbnieki (iesaistīti pasākumā) – 4783, bet projekta iesniegumā plāno – 4 554, tai skaitā līdz 2018. gada 31.decembrim – 2390;

4.2. rezultāta rādītāji:

4.2.1. nodarbinātībā vai pašnodarbinātībā iesaistītie dalībnieki pēc aiziešanas (pēc pasākuma pabeigšanas) – 2678, bet projekta iesniegumā plāno – 2 550;

4.2.2. pasākuma dalībnieki izglītībā/apmācībā, kvalifikācijas ieguvē, vai ir nodarbināti, tostarp pašnodarbināti sešu mēnešu laikā pēc dalības pasākumā – 1004, bet projekta iesniegumā plāno – 956;

4.3. finanšu rādītājs – līdz 2018.gada 31.decembrim sertificēti izdevumi EUR 10 221 841.

5. Pasākumu īsteno ierobežotas projektu iesniegumu atlases veidā.

6. Pasākuma ietvaros atbildīgās iestādes funkcijas pilda Labklājības ministrija (turpmāk – atbildīgā iestāde);

7.  Pasākumam plānotais kopējais attiecināmais finansējums ir EUR 29 205 260, tai skaitā ESF finansējums – EUR 24 824 471, valsts budžeta finansējums – EUR 2 625 393 un privātais līdzfinansējums, ko veido šo noteikumu 18.3.apakšpunktā minētās izmaksas – EUR 1 755 396. Projekta iesniegumā kopējo attiecināmo finansējumu plāno ne vairāk kā EUR 27 809 934, tai skaitā ESF finansējumu – EUR 23 638 444, valsts budžeta finansējumu – EUR 2 499 961 un privāto līdzfinansējumu (darba devēju finansējums) – EUR 1 671 529, paredzot iznākuma rādītāju un rezultāta rādītāju plānojumu atbilstoši šo noteikumu 4.1. un 4.2.apakšpunktos noteiktajam apjomam.

8. Maksimālais attiecināmais ESF finansējuma apmērs ir 85 procenti no šo noteikumu 7.punktā noteiktā pasākumam plānotā kopējā attiecināmā finansējuma.

9. Pasākuma ietvaros izmaksas ir attiecināmas, ja tās atbilst šajos noteikumos minētajām izmaksu pozīcijām un tās ir radušās ne agrāk kā 2015.gada 2.februārī.

10. Projekta minimālā attiecināmo izmaksu kopsumma nav ierobežota, maksimālā attiecināmo izmaksu kopsumma līdz 2018.gada 31.decembrim ir EUR 27 809 934. No 2019.gada 1.janvāra atbildīgā iestāde pēc Eiropas Komisijas lēmuma var ierosināt palielināt projektā noteikto attiecināmo izmaksu kopsummu līdz EUR 29 205 260, ievērojot šo noteikumu 7.punktā noteikto finansēšanas avotu proporcionālo sadalījumu.

11. ESF projekta īstenošanai nepieciešamos finanšu līdzekļus plāno, projekta īstenošanu finansē un maksājumus valsts budžeta iestādei veic atbilstoši normatīvajiem aktiem par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu veikšanu 2014.–2020.gada plānošanas periodā.

1. **Prasības projekta iesniedzējam**

12. Projekta iesniedzējs pasākuma ietvaros ir iestāde, kas saskaņā ar Bezdarbnieku un darba meklētāju atbalsta likumu īsteno valsts politiku bezdarba samazināšanas un bezdarbnieku, darba meklētāju un bezdarba riskam pakļauto personu atbalsta jomā – Nodarbinātības valsts aģentūra (turpmāk – finansējuma saņēmējs).

13. Projekta iesniedzējs sagatavo un iesniedz projekta iesniegumu saskaņā ar projekta iesnieguma atlases nolikuma prasībām.

14. Sadarbības iestāde lēmumu par projekta iesnieguma apstiprināšanu, apstiprināšanu ar nosacījumu vai noraidīšanu pieņem viena mēneša laikā no projekta iesnieguma iesniegšanas beigu datuma, kas noteikts projekta iesnieguma atlases nolikumā.

**III. Atbalstāmās darbības un izmaksas**

15. Pasākuma ietvaros ir atbalstāmas šādas darbības:

15.1. subsidētās darbavietas nodrošināšana:

15.1.1. bezdarbnieku un darba devēju informēšana, piesaiste un atlase dalībai pasākumā;

15.1.2. darbavietu pielāgošana šo noteikumu 3.1.apakšpunktā minēto bezdarbnieku vajadzībām atbilstoši ergoterapeita sniegtajam atzinumam;

15.1.3. konsultācijas darba devējiem par šo noteikumu 3.1.apakšpunktā minēto bezdarbnieku nodarbināšanu;

15.1.4. šo noteikumu 3.1.apakšpunktā minēto bezdarbnieku nodarbināšanai nepieciešamo speciālistu (atbalsta personu darbā ar bezdarbniekiem ar garīga rakstura traucējumiem (turpmāk – atbalsta persona), ergoterapeitu, surdotulku) piesaiste;

15.1.5. bezdarbnieku nodarbināšana pie darba devēja un darbam nepieciešamo pamatprasmju un iemaņu apguves nodrošināšana;

15.2. atbalsts reģionālajai mobilitātei;

15.3. projekta īstenošanas personāla apmācība darbam ar šo noteikumu 3.punktā minētajiem bezdarbniekiem un lai nodrošinātu darba devēju piesaisti;

15.4. informācijas un publicitātes pasākumi par projekta īstenošanu;

15.5. projekta administrēšana.

16. Pasākuma ietvaros plāno šādas izmaksas:

16.1. tiešās attiecināmās izmaksas;

16.2. netiešās attiecināmās izmaksas;

17. Šo noteikumu 16.1.apakšpunktā minētās tiešās attiecināmās izmaksas ietver šādas izmaksu pozīcijas:

17.1. mērķa grupas nodrošinājuma izmaksas, kuras finansējuma saņēmējs ikmēneša dotācijas veidā piešķir darba devējam:

17.1.1. 50 procenti no bezdarbniekiem izmaksājamās darba algas (izņemot šo noteikumu 3.1.apakšpunktā minētos bezdarbniekus), nepārsniedzot valstī noteiktās minimālās mēneša darba algas apmēru;

17.1.2. darba algas dotācija šo noteikumu 3.1.apakšpunktā minētajiem bezdarbniekiem nav lielāka par valstī noteiktās pusotras minimālās mēneša darba algas apmēru vai valstī noteiktās minimālās mēneša darba algas apmērā, ja bezdarbniekus plānots nodarbināt mazkvalificētos darbos (vienkāršo profesiju darbi atbilstoši Latvijas Republikas Profesiju klasifikatora devītajai pamatgrupai);

17.1.3. atlīdzība (piemaksa vai ikmēneša darba alga, ja ir noslēgts darba līgums par darba vadītāja pienākumu izpildi) šo noteikumu 3.punktā minēto bezdarbnieku darba vadītājam 50 procentu apmērā no valstī noteiktās minimālās mēneša darba algas apmēra;

17.1.4. valsts sociālās apdrošināšanas obligātās iemaksas no algas dotācijas daļas, ja darba devējs ir biedrība vai nodibinājums, kura darbības mērķis ir atbalsta sniegšana personām ar invaliditāti, un kurš nodarbina šo noteikumu 3. punktā minētos bezdarbniekus šādās profesijās – asistents vai pavadonis personām ar invaliditāti, surdotulks, latviešu nedzirdīgo zīmju valodas tulks, interešu pulciņa audzinātājs un speciālais pedagogs personām ar invaliditāti vai ja darba devējs ir biedrība vai nodibinājums, kura statūti paredz atbalsta sniegšanu personām ar redzes invaliditāti. Kopējais šo noteikumu 3.punktā minēto nodarbināto bezdarbnieku skaits nepārsniedz 50 procentus no kopējā biedrībā vai nodibinājumā nodarbināto skaita;

17.2. mērķa grupas nodrošinājuma izmaksas, kuras finansējuma saņēmējs vienreizējas dotācijas veidā piešķir darba devējam:

17.2.1. normatīvajos aktos par obligātajām veselības pārbaudēm noteikto veselības pārbaužu izmaksas šo noteikumu 3.1.apakšpunktā minētajiem bezdarbniekiem;

17.2.2. izmaksas iekārtu un aprīkojuma iegādei, kā arī tehnisko palīglīdzekļu izgatavošanai un iegādei, lai pielāgotu darbavietu šo noteikumu 3.1.apakšpunktā minētajiem bezdarbniekiem. Dotāciju piešķir atbilstoši darba devēja iesniegtajai darba vietas pielāgošanas tāmei, kura atbilst ergoterapeita atzinumam, bet ne vairāk kā EUR 711 vienas darba vietas pielāgošanai (t.sk. piegādes un uzstādīšanas izmaksas);

17.3. mērķa grupas nodrošinājuma izmaksas, kuras sedz no darba devēju privātā līdzfinansējuma:

17.3.1. darba algas daļa tādā apmērā, lai kopā ar dotāciju šo noteikumu 3.punktā minētajiem bezdarbniekiem (izņemot šo noteikumu 3.1.apakšpunktā minētos bezdarbniekus) darba alga sasniegtu vismaz valstī noteiktā minimālās mēneša darba algas apmēru par pilnu darba laiku;

17.3.2. valsts sociālās apdrošināšanas obligātās iemaksas par pasākumā iesaistītajiem šo noteikumu 3.punktā minētajiem bezdarbniekiem (izņemot šo noteikumu 17.1.4.apakšpunktā noteikto);

17.4. mērķa grupas nodrošinājuma izmaksas, kuras finansējuma saņēmējs sedz bezdarbnieku atbalstam:

17.4.1. uzņēmuma līguma izmaksas par atbalsta personu, ergoterapeitu, surdotulku pakalpojumu sniegšanu, ja to vienīgais uzdevums ir palīdzība šo noteikumu 3.1.apakšpunktā minētajiem bezdarbniekiem. Atbalsta personu piesaistes izmaksas nepārsniedz EUR 4,50 par vienu pakalpojuma sniegšanas stundu, nepārsniedzot 40 darba stundas nedēļā, proporcionāli šo noteikumu 3.1.apakšpunktā minēto bezdarbnieku nostrādāto stundu skaitam;

17.4.2. šo noteikumu 15.2.apakšpunktā minētās atbalstāmās darbības īstenošanas izmaksas – finanšu atlīdzība pirmos četrus darba tiesisko attiecību mēnešus transporta izdevumu segšanai braucieniem no deklarētās dzīvesvietas uz darbavietu un atpakaļ un dzīvojamās telpas īres vai dienesta viesnīcā dzīvošanas izdevumu kompensācijai ne vairāk kā EUR 400 apmērā šādā kārtībā:

17.4.2.1. par darba tiesisko attiecību pirmo mēnesi avanss  EUR 145 apmērā, ko izmaksā piecu darbdienu laikā no lēmuma par atbalsta piešķiršanas pieņemšanas dienas;

17.4.2.2. par nākamajiem trim darba tiesisko attiecību mēnešiem ikmēneša finanšu atlīdzība nepārsniedz EUR 85mēnesī, un to aprēķina, ņemot vērā katrā mēnesī radušās faktiskās dzīvojamās telpas īres un transporta izdevumu izmaksas, no kurām proporcionāli katru mēnesi tiek atskaitīts pirmajā mēnesī saņemtās finanšu atlīdzības summas atlikums, ja dzīvojamās telpas īres vai dienesta viesnīcā dzīvošanas un transporta izdevumi ir bijuši mazāki par EUR 145 mēnesī;

17.5. projekta īstenošanas personāla izmaksas:

17.5.1. atlīdzības izmaksas atbilstoši Valsts un pašvaldību institūciju amatpersonu un darbinieku atlīdzības likumā noteiktajam izņemot virsstundas;

17.5.2. iekšzemes komandējumu un dienesta braucienu izmaksas atbilstoši normatīvajiem aktiem, kas nosaka kārtību, kādā atlīdzināmi ar komandējumiem saistītie izdevumi;

17.5.3. transporta izmaksas (izmaksas par degvielu, par transportlīdzekļa nomu, par transporta pakalpojumu pirkšanu, par sabiedriskā transporta izmantošanu);

17.5.4. biroja, kancelejas preču, iekārtu un inventāra izmaksas (vērtībā līdz EUR 213 par vienību, ja to kalpošanas laiks ir mazāks par gadu);

17.5.5. jaunu darba vietu radīšanai vai esošo darba vietu atjaunošanai aprīkojuma iegādes un īres izmaksas, tai skaitā aprīkojuma uzturēšana un remonta izmaksas ne vairāk kā EUR 3 000 apmērā vienai darba vietai visā projekta īstenošanas laikā. Ja projekta īstenošanas personāls ir nodarbināts uz normālo darba laiku vai nepilnu darba laiku, darba vietas aprīkojuma izmaksas ir attiecināmas 100 procentu apmērā; ja atlīdzībai piemēro daļlaika attiecināmības principu – darba vietas aprīkojuma izmaksas nosakāmas proporcionāli atlīdzības procentuālajam sadalījumam;

17.5.6. telpu īres un nomas izmaksas;

17.5.7. telpu apsaimniekošanas izmaksas (apkure, elektrība, apsaimniekošanas pakalpojumi, ūdensapgāde);

17.5.8. interneta, pasta pakalpojumu un telekomunikāciju izmaksas;

17.5.9. normatīvajos aktos par obligātajām veselības pārbaudēm paredzēto veselības pārbaužu izmaksas un redzes korekcijas līdzekļu kompensācijas izmaksas projekta īstenošanas personālam;

17.5.10. veselības apdrošināšanas izmaksas projekta īstenošanas personālam, ja veselības apdrošināšana paredzēta finansējuma saņēmēja iestādē. Ja projekta īstenošanas personāls ir nodarbināts uz normālo darba laiku, veselības apdrošināšanas izmaksas ir attiecināmas 100 procentu apmērā; ja projekta īstenošanas personāls ir nodarbināts uz nepilnu darba laiku – veselības apdrošināšanas izmaksas nosakāmas atbilstoši nepilnā darba laika noslodzei; ja projekta īstenošanas personāla atlīdzībai piemēro daļlaika attiecināmības principu – veselības apdrošināšanas izmaksas nosakāmas proporcionāli atlīdzības procentuālajam sadalījumam.

17.6. pārējās projekta īstenošanas izmaksas:

17.6.1. sludinājumu izmaksas plašsaziņas līdzekļos šo noteikumu 15.1.1.apakšpunktā noteikto atbalstāmo darbību īstenošanai;

17.6.2. uzņēmumu līgumu izmaksas šo noteikumu 15.1.3. un 15.3.apakšpunktā noteikto atbalstāmo darbību īstenošanai. Ja pakalpojumu sniedzējs ir reģistrēts Valsts ieņēmumu dienestā kā finansējuma saņēmēja darba ņēmējs, attiecināmas ir arī darba devēja valsts sociālās apdrošināšanas obligāto iemaksu izmaksas;

17.6.3. projekta informācijas un publicitātes pasākumu izmaksas atbilstoši normatīvajiem aktiem par Eiropas Savienības struktūrfondu un Kohēzijas fonda finansēto projektu publicitātes un vizuālās identitātes prasību nodrošināšanu;

17.6.4 uzņēmumu līgumu izmaksas *de minimis* valsts atbalsta uzskaites un kontroles sistēmas izstrādei;

17.7. neparedzētās izmaksas, kuras projektā plāno kā vienu izdevumu pozīciju, un tās izlieto papildu darbu vai pakalpojumu veikšanai, kas neparedzamu apstākļu dēļ ir kļuvuši nepieciešami, lai varētu nodrošināt par projekta īstenošanu noslēgto līgumu izpildi, ja finansējuma saņēmējs veicis visus plānošanas pasākumus, lai šādus pasākumus novērstu. Neparedzētās izmaksas nepārsniedz divus procentus no kopējām projekta attiecināmajām tiešajām izmaksām, un to izlietošanu finansējuma saņēmējs saskaņo ar sadarbības iestādi vienošanās par projekta īstenošanu noteiktajā kārtībā.

18. Šo noteikumu 16.2.apakšpunktā minētās izmaksas jeb projekta administrēšanas izmaksas nepārsniedz septiņus procentus no projekta plānotā finansējuma, neskaitot šo noteikumu 7.punktā minēto privāto līdzfinansējumu, un tās ietver šādas izmaksu pozīcijas:

18.1. atlīdzības izmaksas projekta administrēšanas personālam atbilstoši Valsts un pašvaldību institūciju amatpersonu un darbinieku atlīdzības likumā noteiktajam, izņemot virsstundas;

18.2. jaunu darba vietu radīšanai vai esošo darba vietu atjaunošanai aprīkojuma iegādes un īres izmaksas, tai skaitā aprīkojuma uzturēšana un remonta izmaksas ne vairāk kā EUR 3 000 apmērā vienai darba vietai visā projekta īstenošanas laikā. Ja projekta administrēšanas personāls ir nodarbināts uz normālo darba laiku vai nepilnu darba laiku, darba vietas aprīkojuma izmaksas ir attiecināmas 100 procentu apmērā; ja atlīdzībai piemēro daļlaika attiecināmības principu – darba vietas aprīkojuma izmaksas nosakāmas proporcionāli atlīdzības procentuālajam sadalījumam;

18.3. transporta izmaksas (izmaksas par degvielu, par transportlīdzekļa nomu, par transporta pakalpojumu pirkšanu, par sabiedriskā transporta izmantošanu);

18.4. telpu īres un nomas izmaksas;

18.5. telpu apsaimniekošanas izmaksas (apkure, elektrība, apsaimniekošanas pakalpojumi, ūdensapgāde);

18.6. biroja, kancelejas preču, iekārtu un inventāra izmaksas (vērtībā līdz EUR 213 par vienību, ja to kalpošanas laiks ir mazāks par gadu);

18.7. interneta, pasta pakalpojumu un telekomunikāciju izmaksas;

18.8. iekšzemes komandējumu un dienesta braucienu izmaksas atbilstoši normatīvajiem aktiem, kas nosaka kārtību, kādā atlīdzināmi ar komandējumiem saistītie izdevumi;

18.9. normatīvajos aktos par obligātajām veselības pārbaudēm paredzēto veselības pārbaužu izmaksas un redzes korekcijas līdzekļu kompensācijas izmaksas projekta administrēšanas personālam;

18.10. uzņēmuma līguma izmaksas par maksājumus pamatojošo dokumentu elektronisko apstrādi.

18.11. veselības apdrošināšanas izmaksas projekta administrēšanas personālam, ja veselības apdrošināšana paredzēta finansējuma saņēmēja iestādē. Ja projekta administrēšanas personāls ir nodarbināts uz normālo darba laiku, veselības apdrošināšanas izmaksas ir attiecināmas 100 procentu apmērā; ja projekta administrēšanas personāls ir nodarbināts uz nepilnu darba laiku – veselības apdrošināšanas izmaksas nosakāmas atbilstoši nepilnā darba laika noslodzei; ja projekta administrēšanas personāla atlīdzībai piemēro daļlaika attiecināmības principu – veselības apdrošināšanas izmaksas nosakāmas proporcionāli atlīdzības procentuālajam sadalījumam.

19. Pasākuma ietvaros šo noteikumu 16.1. un 16.2.apakšpunktā minēto izmaksu pievienotās vērtības nodokļa izmaksas ir attiecināmās izmaksas, ja tās nav atgūstamas atbilstoši normatīvajos aktos nodokļu politikas jomā noteiktajā kārtībā.

**IV. Pasākuma īstenošanas nosacījumi**

20. Pasākuma ietvaros apstiprināto projektu īsteno atbilstoši šajos noteikumos minētajiem nosacījumiem.

21. Finansējuma saņēmējs pasākumu īsteno atbilstoši normatīvajos aktos par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem, kas nosaka pasākuma īstenotāju izvēli, pasākumu noteiktām personu grupām un atbalsta reģionālai mobilitātei īstenošanas nosacījumos noteiktajam, ciktāl šie noteikumi nenosaka citādi.

22. Šo noteikumu 15.1. un 15.2.apakšpunktā minētajā atbalstāmajā darbībā iesaista tos šo noteikumu 3.punktā minētos bezdarbniekus, kuri nav iesaistīti apmācībā pie darba devēja atbilstoši normatīvajiem aktiem, kas nosaka kārtību, kādā īstenojama bezdarbnieku un darba meklētāju apmācība, un kuri nav iesaistīti aktīvajos nodarbinātības pasākumos ar darba līgumu slēgšanu, izņemot gadījumus, ko nosaka normatīvie akti par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem.

23. Nodrošinot subsidēto darba vietu šo noteikumu 3.punktā minētajiem bezdarbniekiem, finansējuma saņēmējs ievēro šādas prasības:

23.1. finansējuma saņēmējs ar darba devēju, kurš izvēlēts atbilstoši normatīvajos aktos par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem, slēdz līgumu par pasākuma īstenošanu un finanšu atbalsta saņemšanu. Saskaņā ar noslēgto līgumu darba devējs nodrošina:

23.1.1. darba tiesisko attiecību nodibināšanu ar šo noteikumu 3.punktā minēto bezdarbnieku:

23.1.1.1. līdz 12 mēnešiem (nodarbinot šo noteikumu 3.2., vai 3.5.apakšpunktā minētos bezdarbniekus);

23.1.1.2. līdz 24 mēnešiem (nodarbinot šo noteikumu 3.3. vai 3.4.apakšpunktā minētos bezdarbniekus);

23.1.1.3. līdz 36 mēnešiem (nodarbinot šo noteikumu 3.1. apakšpunktā minētos bezdarbniekus);

23.1.2. kvalificētu darba vadītāju, kurš subsidētajā darba veikšanas vietā palīdz pasākumos iesaistītajam bezdarbniekam apgūt darbam nepieciešamās pamatprasmes un iemaņas. Par kvalificētu darba vadītāju uzskata personu, kura ir ieguvusi izglītību vai ne mazāk kā divus gadus ilgu darba pieredzi profesijā, kurā nodarbina bezdarbnieku, vai kura ieguvusi sešu mēnešu darba pieredzi profesijā, ja bezdarbnieku plānots nodarbināt mazkvalificētos darbos (vienkāršo profesiju darbi atbilstoši Latvijas Republikas Profesiju klasifikatora devītajai pamatgrupai). Viens darba vadītājs darbu vada vienlaicīgi ne vairāk kā diviem bezdarbniekiem. Kvalificētu darba vadītāju nodrošina:

23.1.2.1 pirmos divus mēnešus no iesaistes brīža pasākumā, ja bezdarbniekam nav darba pieredzes un izglītības attiecīgajā profesijā vai;

23.1.2.2. vienu mēnesi no iesaistes brīža pasākumā, ja bezdarbniekam ir darba pieredze un izglītība attiecīgajā profesijā vai bezdarbnieku plānots nodarbināt mazkvalificētos darbos (vienkāršo profesiju darbi atbilstoši Latvijas Republikas Profesiju klasifikatora devītajai pamatgrupai);

23.1.3. šo noteikumu 23.1.2.apakšpunktā minētajos termiņos neieskaita pārejošas darbnespējas laiku un citu laiku, kad bezdarbnieks nav veicis darbu attaisnojošu iemeslu dēļ;

23.2. pirms šo noteikumu 3.1.apakšpunktā minētā bezdarbnieka pieņemšanas darbā darba devēja piedāvāto darbavietu izvērtē un nepieciešamos darbavietas pielāgojumus nosaka finansējuma saņēmēja izvēlēts ergoterapeits;

23.3. ergoterapeits pēc piedāvātās darba vietas novērtēšanas finansējuma saņēmējam iesniedz rakstisku atzinumu par darba vietas atbilstību šo noteikumu 3.1.apakšpunktā minētā bezdarbnieka nodarbināšanai un darbavietas pielāgošanai nepieciešamajiem tehniskajiem palīglīdzekļiem (aprīkojumu, tehniskajām sistēmām) atbilstoši bezdarbnieka funkcionālā traucējuma veidam, smaguma pakāpei un veicamajam darbam. Ja ergoterapeits atzinumā norāda, ka šo noteikumu 3.1.apakšpunktā minētā bezdarbnieka nodarbināšana darba devēja piedāvātajā darbavietā nav iespējama, tad šo noteikumu 3.1.apakšpunktā minētais bezdarbnieks pie izvēlētā darba devēja netiek nodarbināts;

23.4. šo noteikumu 3.1.apakšpunktā minētā bezdarbnieka nodarbināšanai piedāvātās darba vietas pielāgošanas noteikumus nosaka finansējuma saņēmēja un darba devēja līgumā par pasākumu īstenošanu;

23.5. ja pasākuma īstenošanas laikā tiek sabojāts pielāgotās darbavietas aprīkojums, tā remonta vai atjaunošanas izmaksas sedz darba devējs un šīs izmaksas nav attiecināmas;

24. Finansējuma saņēmējs, organizējot atbalsta personu pakalpojumu, ievēro šādas prasības:

24.1. lai nodrošinātu šo noteikumu 3.1.apakšpunktā minētajam bezdarbniekam atbalsta personas pakalpojumu, finansējuma saņēmējs atbilstoši prasībām, kas noteiktas normatīvajos aktos par publiskajiem iepirkumiem, izvēlas pakalpojuma sniedzējus – biedrības, nodibinājumus vai citas juridiskas vai fiziskas personas, kuru darbības mērķis ir saistīts ar atbalsta sniegšanu personām ar invaliditāti;

24.2. atbalsta personas pakalpojumus var sniegt persona ar izglītību veselības aprūpes, sociālās aprūpes vai sociālās rehabilitācijas jomā, sociālajā darbā vai karitatīvajā sociālajā darbā, pedagoģijā, psiholoģijā;

24.3. atbalsta persona šo noteikumu 3.1.apakšpunktā minētajam bezdarbniekam palīdz integrēties darba vietā (līdzdalība pārrunās ar darba devēju, atbalsta sniegšana darba vadītāja norādīto darba uzdevumu apguvē un izpildē, komunikācijas un saskarsmes veidošana ar darba devēju, darba vadītāju un darba kolēģiem, psiholoģiska un motivējoša atbalsta sniegšana ievērot darba kārtības noteikumus un darba pienākumus u.c.);

24.4. atbalsta personas pakalpojumu šo noteikumu 3.1.apakšpunktā minētajam bezdarbniekam sniedz 12 darba tiesisko attiecību mēnešus šādā apmērā:

24.4.1. pirmajā darba tiesisko attiecību nedēļā – katru bezdarbniekam noteikto darba dienu visu bezdarbniekam nolīgto darba laiku;

24.4.2. no otrās līdz piektajai darba tiesisko attiecību nedēļai katru bezdarbniekam noteikto darba dienu, bet ne vairāk kā trīs stundas dienā;

24.4.3. no sestās līdz devītajai darba tiesisko attiecību nedēļai divas reizes nedēļā, bet ne vairāk kā vienu stundu katru pakalpojuma sniegšanas reizi bezdarbniekam noteiktajā darba dienā;

24.4.4. no 10. darba tiesisko attiecību nedēļas – vienu reizi nedēļā, bet ne vairāk kā vienu stundu katru pakalpojumu sniegšanas reizi;

24.5. šo noteikumu 24.4. apakšpunktā minētajos termiņos neieskaita pārejošas darbnespējas laiku un citu laiku, kad bezdarbnieks nav veicis darbu attaisnojošu iemeslu dēļ;

24.6. pēc 12 mēnešu perioda, bet ne ilgāk kā līdz darba līguma beigu termiņam, darba devējam un šo noteikumu 3.1.apakšpunktā minētajam bezdarbniekam, ja tas nepieciešams, ir tiesības vērsties pie šo noteikumu 24.1.apakšpunktā minētā pakalpojumu sniedzēja, lai konsultāciju veidā saņemtu nepieciešamo atbalstu darba tiesisko attiecību veiksmīgai turpināšanai.

25. Ja darba devējs pasākumā iesaista šo noteikumu 3.punktā minētos bezdarbniekus uz nepilnu darba laiku, proporcionāli tiek samazināts šo noteikumu 18.1.1.apakšpunktā minētais darba devējam piešķirtās dotācijas apmērs.

26. Asistenta pakalpojumus šo noteikumu 3.1.apakšpunktā minētajiem bezdarbniekiem nodrošina pašvaldība atbilstoši normatīvajos aktos par kārtību, kādā piešķir un finansē asistenta pakalpojumus pašvaldībā, noteiktajam.

27. Īstenojot šo noteikumu 15.2.apakšpunktā minēto atbalstāmo darbību, finansējuma saņēmējs šo noteikumu 3.punktā minēto bezdarbnieku iesaistē ievēro šādas prasības:

27.1. subsidētā darba vieta atrodas vismaz 20 km attālumā no bezdarbnieka deklarētās dzīvesvietas (izņemot Rīgu) un bezdarbnieks norādītajā Latvijas administratīvajā teritorijā ir deklarēts vismaz sešus mēnešus. Izņēmums attiecībā uz Rīgu netiek piemērots, ja darba devējs piedāvā vienlaikus uzsākt darba tiesiskās attiecības ar vismaz 10 finansējuma saņēmēja reģistrētiem bezdarbniekiem;

27.2. bezdarbniekam ir noteikts normālais darba laiks un bezdarbnieka darba alga ir vismaz valstī noteiktās minimālās mēneša darba algas apmērā, bet ne lielāka par divu valstī noteikto minimālo mēneša darba algas apmēru;

27.3. darba tiesiskās attiecības ir nodibinātas ne agrāk kā 10 darbdienas pirms mobilitātes atbalsta pasākumu pieprasīšanas dienas, ir saņemts bezdarbnieka iesniegums par nepieciešamo finanšu atbalstu reģionālajai mobilitātei, un finansējuma saņēmējs trīs darba dienu laikā no iesnieguma saņemšanas brīža ir pieņēmis lēmumu par finanšu atlīdzības piešķiršanu;

27.4. ikmēneša finanšu atlīdzību par iepriekšējo darba tiesisko attiecību mēnesi izmaksā līdz attiecīgā mēneša 10. un 20.datumam pēc transporta un īres izdevumus apliecinošo dokumentu saņemšanas.

28. Īstenojot projektu, finansējuma saņēmējs:

28.1. nodrošina mērķa grupas vajadzību un sasniedzamo rādītāju uzskaiti, analīzi un uzraudzību novadu teritoriālo vienību (t.sk. pagasta) līmenī, informāciju ievietojot savā tīmekļa vietnē;

28.2. uzskaita un analizē traucējošos apstākļus personu iesaistei pasākumā;

28.3. pēc vadošās iestādes pieprasījuma un atbilstoši darbības programmas “Izaugsme un nodarbinātība” papildinājumā noteiktajam informācijas iegūšanas biežumam nodrošina datus par pasākuma dalībniekiem nodarbinātībā vienu gadu un divus gadus pēc pasākuma beigām;

28.4. par projekta ietvaros atbalstu saņēmušajām personām uzkrāj informāciju atbilstoši normatīvajiem aktiem, kas nosaka Eiropas Savienības struktūrfondu un Kohēzijas fonda projektu pārbaužu veikšanas kārtību 2014.–2020.gada plānošanas periodā, maksājuma pieprasījuma veidlapā noteiktajiem datiem;

28.5. veicina šādu horizontālā principa “Vienlīdzīgas iespējas” horizontālo rādītāju sasniegšanu:

28.5.1. personu ar invaliditāti īpatsvars mērķa grupā nav mazāks par personu ar invaliditāti īpatsvaru reģistrēto bezdarbnieku kopskaitā;

28.5.2. personu vecāku par 50 gadiem īpatsvars mērķa grupā nav mazāks par šo personu īpatsvaru reģistrēto bezdarbnieku kopskaitā;

28.5.3. sieviešu īpatsvars atbalsta saņēmēju vidū ir līdzvērtīgs sieviešu īpatsvaram reģistrēto bezdarbnieku kopskaitā;

28.5.4. etnisko minoritāšu pārstāvju īpatsvars mērķa grupā nav mazāks par etnisko minoritāšu pārstāvju īpatsvaru reģistrēto bezdarbnieku kopskaitā;

28.5.5. specifiskus pakalpojumus saņēmušo personu ar invaliditāti skaits (darbavietu pielāgošana, ergoterapeita, surdotulka, atbalsta personāla pakalpojumi);

28.6. nodrošina informācijas un publicitātes pasākumus, kas noteikti Eiropas Parlamenta un Padomes 2013.gada 17.decembra Regulā (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, un normatīvajos aktos par Eiropas Savienības fondu publicitātes un vizuālās identitātes prasību nodrošināšanu;

28.7. savā tīmekļa vietnē ne retāk kā reizi trijos mēnešos ievieto aktuālu informāciju par projekta īstenošanu;

28.8. piesaistot projekta īstenošanas un administrēšanas personālu uz darba līguma pamata un paredzot tam atlīdzības izmaksas, nodrošina, ka projekta īstenošanas un administrēšanas personāls tiek piesaistīts uz normālu darba laiku vai nepilnu darba laiku (tai skaitā atlīdzībai var piemērot daļlaika attiecināmības principu), attiecīgi veicot projekta vadības un īstenošanas personāla darba laika uzskaiti par veiktajām funkcijām un nostrādāto laiku;

28.9. nodrošina ar projekta īstenošanu saistītā finansējuma, t.sk. privātā attiecināmā līdzfinansējuma uzskaiti;

28.10. var veikt publiskos iepirkumus pirms vienošanās noslēgšanas, iepirkuma līgumus slēdzot ne agrāk kā 2015.gada 2.februārī, vai piemērot pirms 2015.gada 2.februāra noslēgtos iepirkuma līgumus, veicot tajos nebūtiskus grozījumus un tos papildinot ar atsauci, ka attiecīgo atbalsta pasākumu finansē arī specifiskā atbalsta mērķa pasākuma projekta ietvaros, kā arī veicot citus tehniskus nebūtiskus grozījumus Publisko iepirkumu likuma izpratnē, kas nepieciešami šo noteikumu 15.punktā minēto atbalstāmo darbību īstenošanai;

28.11. grozījumus projektā izdara atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina šo fondu ieviešanu 2014.–2020. gada plānošanas periodā;

28.12. līgumos, kurus slēdz šo noteikumu 15.1., 15.2., 15.3., 17.6.4. un 18.10.apakšpunktā minēto atbalstāmo darbību īstenošanai, avansa maksājumus var paredzēt ne vairāk kā 20 procentu apmērā no attiecīgā līguma summas;

29. Sadarbības iestādei ir tiesības vienpusēji atkāpties no vienošanās jebkurā no šādiem gadījumiem:

29.1. finansējuma saņēmējs nepilda vienošanās par projekta īstenošanu noteikumus, tai skaitā projekta īstenošana nenotiek atbilstoši projektā noteiktajiem termiņiem vai ir iestājušies citi apstākļi, kas negatīvi ietekmē vai var ietekmēt pasākuma mērķi, atbalsta mērķa pasākuma uzraudzības rādītāju sasniegšanu;

29.2. citos gadījumos, kas noteikti vienošanās par projekta īstenošanu.

30. Pasākuma ietvaros projektu īsteno saskaņā ar vienošanos, bet ne ilgāk kā līdz 2022. gada 31. decembrim.

31. Projekta īstenošanas vieta ir Latvijas Republikas teritorija.

**V. Ar valsts atbalsta saņemšanu saistītie nosacījumi**

32. Finanšu atbalstu darba devējam dotācijas veidā šo noteikumu 17.1. un 17.2.apakšpunktā minētajām mērķa grupas nodrošinājuma izmaksām sniedz saskaņā ar Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, Nr. L 352/1) (turpmāk – Komisijas regula Nr. 1407/2013) vai Komisijas 2014. gada 27. jūnija Regulu (EK) Nr. 717/2014 par Līguma par Eiropas Savienības darbību 107. un 108.panta piemērošanu *de minimis* atbalstam zvejniecības un akvakultūras nozarē (Eiropas Savienības Oficiālais Vēstnesis, 2014. gada 28. jūnijs, Nr. L 190/45) (turpmāk – Komisijas regula Nr. 717/2014) attiecībā uz zivsaimniecības uzņēmumiem, kas darbojas saskaņā ar Eiropas Parlamenta un Padomes 2013. gada 11. decembra Regulu (ES) Nr. 1379/2013 (Eiropas Savienības Oficiālais Vēstnesis, 2013. gada 28. decembris, Nr. L 354/1) par zvejas un akvakultūras produktu tirgu kopīgo organizāciju un ar ko groza Padomes Regulas (EK) Nr. 1184/2006 un (EK) Nr. 1224/2009 un atceļ Padomes Regulu (EK) Nr. 104/2000, vai Komisijas 2013. gada 18. decembra Regulu (ES) Nr. 1408/2013 par Līguma par Eiropas Savienības darbību 107. un 108.panta piemērošanu *de minimis* atbalstam lauksaimniecības nozarē (Eiropas Savienības Oficiālais Vēstnesis, 2013. gada 24. decembris, Nr. L 352/9) (turpmāk – Komisijas regula Nr. 1408/2013).

33. Pieņemot lēmumu par *de minimis* atbalsta piešķiršanu darba devējam dotācijas veidā šo noteikumu 17.1. un 17.2.apakšpunktā minētajām mērķa grupas nodrošinājuma izmaksām, ievēro šādus nosacījumus:

33.1. *de minimis* atbalstu piešķir, ievērojot Komisijas regulas Nr.1407/2013 1. panta 1. punktā, Komisijas regulas Nr.717/2014 1.panta 1.punktā un Komisijas regulas Nr.1408/2013 1.panta 1.punktā minētos nozaru un darbības ierobežojumus;

33.2. pirms lēmuma par finanšu atbalsta piešķiršanas finansējuma saņēmējs pārbauda, vai darba devējam minētais finanšu atbalsts nepalielina attiecīgajā fiskālajā gadā, kā arī iepriekšējos divos fiskālajos gados saņemtā *de minimis* atbalsta kopējo apmēru līdz līmenim, kas pārsniedz Komisijas regulas Nr.1407/2013 3.panta 2.punktā, Komisijas regulas Nr.717/2014 3.panta 2.punktā (darba devējiem, kuri darbojas zvejniecības un akvakultūras nozarē saskaņā ar Eiropas Parlamenta un Padomes regulu Nr.1379/2013) vai atbilstoši Komisijas regulas Nr.1408/2013 3.panta 2.punktā (darba devējiem, kuri nodarbojas ar lauksaimniecības produktu primāro ražošanu) noteikto maksimālo *de minimis* apmēru. Izvērtējot finanšu atbalsta apmēru, jāvērtē saņemtais *de minimis* atbalsts viena vienota uzņēmuma līmenī. Vienots uzņēmums ir tāds uzņēmums, kas atbilst Komisijas regulas Nr. 1407/2013 2.panta 2.punktā, Komisijas regulas Nr.1408/2013 2.panta 2.punktā un Komisijas regulu Nr.717/2014 2.panta 2.punktā minētajiem kritērijiem;

33.3. finanšu atbalstu nepiešķir saskaņā ar Komisijas regulu Nr.1407/2013 vai Komisijas regulu Nr.717/2014, vai Komisijas regulu Nr.1408/2013, ja saimnieciskās darbības veicējam ar tiesas spriedumu ir pasludināts maksātnespējas process, ar tiesas spriedumu tiek īstenots tiesiskās aizsardzības process vai ar tiesas lēmumu tiek īstenots ārpustiesas tiesiskās aizsardzības process, ir uzsākta bankrota procedūra, piemērota sanācija vai mierizlīgums vai kura saimnieciskā darbība ir izbeigta.

33.4. darba devējam dotācijas veidā piešķirto finanšu atbalstu *de minimis* atbalsta veidā bezdarbnieku nodarbināšanai drīkst kumulēt līdz Komisijas regulas Nr.1407/2013 3.panta 2.punktā vai Komisijas regulas Nr.717/2014 3.panta 2.punktā, vai Komisijas regulas Nr.1408/2013 3.panta 2.punktā noteiktajam attiecīgajam robežlielumam un drīkst kumulēt ar valsts atbalstu attiecībā uz vienām un tām pašām attiecināmajām izmaksām vai valsts atbalstu tam pašam riska finansējuma pasākumam, ja šīs kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda konkrētā gadījumā īpašajiem apstākļiem noteikta Komisijas grupu atbrīvojuma regulā vai lēmumā, saskaņā ar Komisijas regulas Nr.1407/2013 5.panta 1. un 2.punktu vai Komisijas regulas Nr.717/2014 5.panta 1., 2. un 3.punktu, vai Komisijas regulas Nr.1408/2013 5.panta 1., 2. un 3.punktu.

34. Finanšu atbalsta uzskaiti veic saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

35. Lēmumu par atbalsta piešķiršanu saskaņā ar Komisijas regulu Nr.1407/2013, Komisijas regulu Nr.717/2014 un Komisijas regulu Nr.1408/2013 var pieņemt līdz šo regulu darbības beigām jeb līdz 2021.gada 30.jūnijam.

Ministru prezidente L.Straujuma

Labklājības ministrs U.Augulis

19.12.2014. 11:15

4327

R.Kudļa, 67021630

Rudolfs.Kudla@lm.gov.lv